**Изх.№ДЗЗД\_Аква\_Изх\_044\_К\_06.12.2023 г.**

**ДО**

**„ВОДОСНАБДЯВАНЕ И КАНАЛИЗАЦИЯ – ШУМЕН“ ООД**

**с ЕИК 837068284, със седалище и адрес на управление:**

**гр. Шумен, пл. „Войн“ №1**

**ОТНОСНО:** Обект: „Изпълнение на инженеринг (работно проектиране, строителство, доставка на материали/оборудване и авторски надзор) във връзка с подмяна, реконструкция и рехабилитация на техническа инфраструктура за водоснабдяване и канализация на гр. Шумен, по две обособени позиции, по обособена позиция №2: Изпълнение на инженеринг (работно проектиране, строителство, доставка на материали/оборудване и авторски надзор) на обект: Канализационна система на гр. Шумен“

**Договор № ДОП-20/07.07.2021 г.**

**Във връзка с:** Писмо от Областния управител на Област Шумен с Ваш Вх. № 6003/04.12.2023

**Уважаеми господин Пушкаров,**

За изпълнявания по горецитирания Договор ПОДОБЕКТ 3: Подмяна на канализационен клон по ул. „Съединение” от ул. ”Битоля” до ул. ”Добри Войников“, цитиран в писмото на Областния управител, е открита строителна площадка на 10.01.2023г., а срокът за изпълнение на обекта е 21.09.2024г. С оглед на това Ви информираме, че обектът е все още в процес на строителство.

В отговор ще изложим накратко причините, довели до цитираната „пропаднала настилка“ по ул. „Съединение“. СМР на обекта започнаха след въвеждане на временна организация на движението на 28.08.2023г. Работният участък се намира в най-натоварената част от административния център на града, където движението е изключително интензивно и съответно ремонтните дейности създаваха сериозен дискомфорт за гражданите. В тази връзка бе проведена работна среща с Община Шумен, на която се взе решение да се ускорят насипните дейности в участъка и постоянната организация на движението да бъде възстановена възможно най-бързо, по възможност преди началото на учебната година, тъй като на същата улица се намира и едно от най-големите училища в града.

С цел да намалим неудобството на гражданите и съобразявайки се с взетите решения, изкопите в работния участък бяха засипани, уплътнени, доколкото ситуацията позволяваше и постоянната организация на движение бе възстановена, без да е положена асфалтова настилка, тъй като бе наобходимо технологично време за улягането на насипите, които в конкретния участък бяха със средна дълбочина от 4м.

В следствие на интензивния трафик в участъка, обаче, бяха получени множество сигнали от граждани за запрашаване на въздуха в района. В резултат съвместно с управляваното от Вас дружество се взе решение в този участък да бъде положена временна асфалтова настилка.

Причините довели до необичайните слягания в настилката са няколко, като освен описаното по-горе избързване със затварянето на изкопите, основният проблем в участъка се обуславя от местоположението на съществуващите комуникации в района и невъзможността изкопите за ревизионните шахти в участъка да бъдат изпълнени с технологично необходимата ширина при средна дълбочина 4м.

Съгласно проекта – в ПОДОБЕКТ 3 се полага канализационна тръба Ф 800 и ревизионни шахти Ф 1500, чиито външен диаметър е 2000мм. За изпълнението на такъв тип тесен и дълбок изкоп за монтаж на тежки стоманобетонни елементи технологично е необходимо да бъде осигурен изкоп по-широк от елемента с поне 50 см от всяка страна. В конкретния случай, поради изключително близо разположените съществуващи комуникации на ВиК (водопровод и канализация) и Арес Газ (газопровод), това не бе възможно, което допълнително затрудни засипването и уплътняването на изкопите около шахтите.

Натрупването на всички описани дотук обстоятелства, допълнено с обилните валежи от дъжд и сняг през последния месец, доведе до компрометирането на настилката в участъка на ПОДОБЕКТ 3: Подмяна на канализационен клон по ул. „Съединение” от ул. ”Битоля” до ул. ”Добри Войников“. Първоначално в следствие на интензивния трафик в участъка се получиха пропадания на единични места около шахтите. След като веднъж настилката бе компрометирана, в следствие на валежите в насипите проникна вода, която ги компрометира почти изцяло.

В заключение Ви уверяваме, че в най-кратки срокове, когато атмосферните условия позволят, настилките ще бъдат възстановени, съгласно изискванията на проекта.

**С уважение,**

**инж. Димо Димов**

**Представляващ ДЗЗД „ШУМЕН АКВА“**